## Program uzgoja ovaca u Republici Hrvatskoj

### NN 13/1999 (5.2.1999.), Program uzgoja ovaca u Republici Hrvatskoj

# MINISTARSTVO POLJOPRIVREDE I ŠUMARSTVA

Na temelju članka 3. stavka 3. Zakona o stočarstvu ("Narodne novine",
70/97. i 36/98.) ministar poljoprivrede i šumarstva donosi

## PROGRAM

### UZGOJA OVACA U REPUBLICI HRVATSKOJ

1. TEMELJNA NAČELA

Program uzgoja ovaca u Republici Hrvatskoj (u daljnjem tekstu: Uzgojni
program) određuje populacije na kojima se provodi, uzgojne ciljeve i postupke
njegova ostvarivanja, sudionike provedbe i njihove međusobne odnose.

Uzgojni program skup je selekcijskih postupaka kojima se ostvaruje genetsko
unapređivanje raspoloživih pasmina ovaca u Republici Hrvatskoj.

2. POPULACIJA OVACA

Uzgojni se program provodi na populaciji ovaca u Republici Hrvatskoj.

Uzgojno valjane ovce upisane u Središnji popis matičnih grla aktivni
su dio populacije koja je neposredno uključena u provedbu Uzgojnog programa.

Uzgojni se program provodi za sljedeće pasmine ovaca u Republici Hrvatskoj
razvrstane u skupine.

|  |  |  |  |
| --- | --- | --- | --- |
| **Skupina** | **Pasmina** | **Uzgojni cilj** | **Temeljno načelo                     uzgoja** |
| I. Kombinirane         pasmine namijenje-    ne proizvodnji    mesa, mlijeka i    vune | 1. Pramenka soja:     - istarska     - lička     - travnička     - kupreška     - ostali sojevi     2. Paška ovca     3. Creska ovca     4. Dubrovačka ruda     5. Solčavsko jezerska | Meso-mlijeko    ili mlijeko-meso | Uzgoj u čistoj krvi      Moguće oplemenji-     vanje ovnovima iz     IV. i V. skupine |
| II. Pasmine     namijenjene    proizvodnji mesa | 1. Cigaja    2. Suffolk | Meso | Uzgoj u čistoj krvi i     moguća primjena     križanja |
| III. Pasmine    namijenjene    proizvodnji mlijeka | 1. Istočno frizijska | Mlijeko | Uzgoj u čistoj krvi |
| IV. Pasmine     namijenjene    korištenju u susta-    vu križanja za     poboljšanje osobina      mliječnosti | 1. Awassi ovca      2. Comisana      3. Sardinijska ovca | Mlijeko | Uzgoj u čistoj krvi |
| V. Pasmine     namijenjene    korištenju u    sustavu križanja    za poboljšanje    mesnih osobina | 1. Romanovska      2. Texel      3. Ille de France | Meso-mlijeko | Uzgoj u čistoj krvi |
| VI. Pasmine     namijenjene    proizvodnji mesa    i vune | 1. Njemačko merino     ovca     (Merinolandschaf) | Meso - vuna | Uzgoj u čistoj krvi i     moguća primjena     križanja |

Domaće pasmine ovaca uzgajaju se u čistoj krvi ili se križaju s pasminama
namijenjenim poboljšanju osobina proizvodnje mlijeka ili mesa. Planski
križanci dvije ili većeg broja pasmina uključeni su u provedbu Uzgojnog
programa.

3. UZGOJNI CILJEVI

Postavljenim uzgojnim ciljem izgrađuje se poželjni genetski potencijal
životinja. U određivanju uzgojnog cilja uzet je u obzir udio nasljednosti,
gospodarska važnost osobina koje se unapređuju te mogućnost njihova točnog
mjerenja. Pri genetskoj izgradnji ovaca pozornost se pridaje temeljnim
proizvodnim osobinama (mlijeko i meso), količini i kakvoći vune, vanjštini
grla te reprodukcijskim osobinama.

Uzgojni ciljevi za temeljne proizvodne osobine prikazano po pasminama
dani su u sljedećim tablicama:

```
Pasmine za proizvodnju mlijeka i mesa

                                       Visina  Tjelesna                           Tjelesna masa        Kakvoća         Prinos
Pasmina                         grebena masa            Mliječnost         janjadi              vune            vune
                                cm      kg              kg         Dob dana     Težina kg        ![](dodaci/1999/0299-01.gif)              kg
Pramenka soja:
- lička         ovce            62-65   45-55           100-150   90-120        25-30           32-36           1,5-2,5
                ovnovi          67-72   65-75           -                                       32-36           2,5-3,5
- istarska      ovce            76-80   60-70           150-200    45-60        15-18           32-36           1,5-2,0
                ovnovi          82-88   80-100          -                                       32-36           2,5-3,5
- travnička     ovce            66-70   70-75           150-180    45-60        15-18           42-43           2,5-3,0
                ovnovi          73-78   82-90           -                                       42-43           3,5-3,6
Paška           ovce            57-60   30-40           100-150    30-45        12-15           26-28           1,2-2,0
ovca            ovnovi          59-63   40-50           -                                       26-28           2,0-3,0
Creska          ovce            60-65   33-40           100-150    30-45        12-15           28-30           1,0-1,5
ovca            ovnovi          63-70   42-50           -                                       28-30           2,0-3,0
Dubrovačka      ovce            58-62   32-40           120-160   90-120        25-30           28-30           1,0-2,0
ruda            ovnovi          62-66   42-52           -                                       28-30           2,0-3,0
Solčavsko-      ovca            65-75   70-80           100-150    120          30-35           28-30           2,5-3,0
jezerska ovce   ovnovi          75-85   80-100          -                                       28-30           3,5-4,5

Pasmine za proizvodnju mesa

                                        Visina          Tjelesna        Tjelesna masa           Kakvoća         Prinos
Pasmina                         grebena         masa               janjadi              vune            vune
                                cm              kg        Dob dana     Težina kg        ![](dodaci/1999/0299-01.gif)               kg
- Cigaja        ovce            75-80           58-65     90-120        30-35           28-30           3,5-4,5
                ovnovi          80-90           78-90                                   28-30           5,0-6,0
Njemačka        ovca            75-80           70-80         90        30-35           26-28           4,0-5,0
merino ovca     ovnovi          80-90           120-140                                 26-28           6,0-7,0
Suffolk         ovce            72-80           65-80        120        35-40           30-34           3,0-4,0
                ovnovi          80-90           90-120                                  30-34           4,0-5,0

Pasmine za proizvodnju mlijeka

                                       Visina          Tjelesna        Mliječnost      Kakvoća          Prinos
Pasmina                         grebena         masa            kg              vune            vune
                                cm              kg                              ![](dodaci/1999/0299-01.gif)                kg
Istočno-frizijska       ovce    60-70           60-75           250-350         36-42           4,0-4,5
                        ovnovi  70-80           90-110          -               36-42           4,0-6,0

```

4. METODE PROVEDBE UZGOJNOG PROGRAMA

Uzgojna izgradnja ovaca ostvarivat će se tijekom provođenja Uzgojnog
programa provedbom selekcijskih postupaka.

Uzgojno valjana grla uključena u aktivnu provedbu Uzgojnog programa
upisana su u Središnji popis matičnih grla pri Hrvatskom stočarsko selekcijskom
centru (u daljnjem tekstu: Centar) i označena na način propisan Pravilnikom
o upisu i označavanju uzgojno valjanih rasplodnih životinja ("Narodne novine",
br. 22/98.).

Uzgojno valjana rasplodna grla testiraju se na temelju vlastitih podataka
(performance test) odnosno na temelju podataka o osobinama potomaka (progeni
test), kako je propisano Pravilnikom o testiranju uzgojno valjanih rasplodnih
životinja ("Narodne novine", br. 74/98.).

Ovisno o smjeru proizvodnje pojedine pasmine ovaca utvrđuju se parametri
za osobine:

- mliječnosti,

- tova i kakvoće mesa,

- prinosa runa i kakvoće vune,

- vanjštine,

- plodnosti.

Izračun uzgojne vrijednosti za pojedine osobine obavlja se propisanim
međunarodno priznatim metodama.

Grla koja ne udovoljavaju uzgojne uvjete izlučuju se iz aktivnog dijela
populacije.

Stvaranje novih generacija ovaca ostvaruje se uzgojem u čistoj krvi
i križanjem.

Najveći genetski napredak ostvaruje se genetskom izgradnjom rasplodnjaka
te njihovim planskim korištenjem na populaciji pojedinih pasmina ovaca.

Genetska izgradnja rasplodnjaka provodi se posebnim uzgojnim postupkom
koji se sastoji od ovih dijelova:

1. izbor roditelja novih generacija rasplodnjaka,

2. sparivanje izabranih roditelja,

3. provedba performance testa mladih rasplodnjaka,

4. provedba progenih testova pozitivno ocijenjenih rasplodnjaka nakon
završetka performance testa,

5. korištenje pozitivno testiranih rasplodnjaka na stadima putem prirodnog
pripusta ili umjetnog osjemenjivanja.

Stvaranje novih generacija rasplodnjaka provodi se i korištenjem nukleus
stada. Poželjna veličina stada jest 250-500 ovaca, a iz njega se tijekom
godine može proizvesti 50-120 rasplodnjaka.

5. RAZMJENA PODATAKA O UZGOJU

Uzgajivač je obvezatan podnositi Centru prijavu janjenja, izlučenja
iz uzgoja te uginuća.

Uzgajivač je dužan pridržavati se svih pisanih uputa za provođenje uzgojno
selekcijskog rada.

Centar je obvezatan dostavljati uzgajivaču podatke o uzgojnim vrijednostima
životinja.

6. SUDIONICI PROVEDBE UZGOJNOG PROGRAMA

Uzgojni program neposredno provodi Centar i uzgajivači vlasnici uzgojno
valjanih rasplodnih grla.

U provedbi Uzgojnog programa osim Ministarstva poljoprivrede i šumarstva
sudjeluju i znanstveno nastavne ustanove stočarskog usmjerenja, udruge
i savezi uzgajivača te Hrvatski zavod za poljoprivrednu savjetodavnu službu.

7. TRAJANJE UZGOJNOG PROGRAMA

Trajanje ovog Uzgojnog programa nije vremenski ograničeno.

8. ZAVRŠNE ODREDBE

Cjelovit Uzgojni program te stručne upute koje pobliže određuju postupke
ili radnje pri njegovoj provedbi tiskan je u knjizi Program uzgoja i selekcije
ovaca u Republici Hrvatskoj ISBN 953-6526-16-6.

Ovaj Uzgojni program objavit će se u "Narodnim novinama", a primjenjivat
će se od osmog dana nakon objave.

Klasa: 011-02/99-01/11
Urbroj: 525-01-99-01
Zagreb, 29. siječnja 1999.

Ministar
**mr. Zlatko Dominiković,** v. r.

Ostalo, NN 13/1999-299
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)